钦定古今图书集成/理学汇编/经籍典/第151卷 > 宋郑樵诗辨妄 > 国风辩
## 钦定古今图书集成/理学汇编/经籍典/第151卷 > 宋郑樵诗辨妄 > 国风辩

“诗者，声诗也，出于情性。”古者三百篇之诗皆可歌，歌
则各从其国之声。《周》《召》《王》《豳》之诗，同出于周，而分为
四国之声；《邶》《鄘》《卫》之诗同出于卫，而分为三国之声。
盖采诗之时，得之《周南》者，系之《周南》；得之《召南》者，系
之《召南》；得之《王城》与《豳》者，系之《王城》与《豳》；得之《邶》《鄘》
《卫》者，系之《邶》《鄘》《卫》。盖歌则各从其国之声，何彼秾矣
之诗，何以不列之于《王风》？盖为诗之时则东周也；采
诗之地则《召南》也，故列之《召南》《黍离》之诗何以不列
之于二南？盖周大夫行役至于宗周之地，闵其坏而
思其旧，其诗虽作于西周，其人则东周也，故列之《王
风》，平王何以不曰“雅”，以其地则东周也；幽厉何以不曰“风”，以其地则成周也。如此，则《木瓜》虽美齐而在卫，
《猗嗟》虽刺鲁而在齐，《泉水》《载驰》等诗皆卫诗，而在《邶
鄘》《召穆之民》、劳卫武之宾之初筵，不附其国而在二
雅，皆以声别也。夫《风》之诗出于土风，而《雅》之诗则出
于朝廷大夫尔。文王之诗见于《风》者，《二南》是也；成王
之诗见于《风》者，《豳风》是也；平王之诗见于《风》者，《王风》
是也。《雅》《颂》之音与天下同，列国之音随风土而异。若
谓降《黍离》而为《国风》，则《豳诗》亦可降邪？大抵《诗》有三
百，皆以声别。古人采《诗》之时，随其国而系之，圣人无
容心于其间也。至于称其国之名号亦然。如三监之
地，自康叔得国，已统于卫，今其诗之在顷襄文、武者，
亦分而为三，不专曰卫。唐叔封唐在燮父时已为晋
矣，至春秋时实有其诗，今其目乃为唐也。《七月》以后
多为周公作，刺朝廷之不知，今其诗乃皆为《豳》。在盘
庚时，商已为殷，故颂有《殷》《武》，今其颂乃皆为商，得于
其地，系于其国云耳。圣人何容心哉！尝观夫子之论
《诗》曰：“吾自卫反鲁，然后乐正，雅、颂各得其所。”夫谓雅、
颂各得其所可也，而谓乐正者何哉？盖乐者，乡乐也，
乡乐即《风》诗也。十五国风之中，惟《邶》《鄘》《卫》其国相近，
其声相似，不比周、召、王、豳，犹有隔绝也。夫子平时见
鲁太师所传三国之声，时有异同，及其环辙之时，见
卫人所歌之声，从而正之，故《乡乐》曰“正”，而《雅》《颂》但曰
“得所。”其意如此，所以诗有十五，此国风之别也。